William D. Leahy

William Daniel Leahy (6. toukokuuta 1875 Hampton, Iowa – 20. heinäkuuta 1959 Bethesda, Maryland)William Daniel Leahy  Encyclopædia Britannica Online Academic Edition. Viitattu 18.6.2017. oli yhdysvaltalainen laivastoamiraali, joka toimi muun muassa Yhdysvaltain presidentin henkilökohtaisena esikuntapäällikkönä vuosina 1942–1949.

 Elämäkerta 
Leahy valmistui Yhdysvaltain laivastoakatemiasta vuonna 1897. Hän osallistui seuraavana vuonna Espanjan–Yhdysvaltain sotaan taistelulaiva USS Oregonilla ja oli vuosina 1899–1901 mukana Filippiinien sotaan ja Kiinan boksarikapinan kukistamiseen liittyneissä laivasto-operaatioissa. Hän oli mukana myös Yhdysvaltain interventioissa Nicaraguaan (1912), Haitiin (1916) ja Meksikoon (1916).William Leahy  Spartacus Educational. Viitattu 18.6.2017. Ensimmäisen maailmansodan aikana Leahy toimi joukkojenkuljetusalus USS Princess Matoikan kapteenina ja ystävystyi apulaislaivastoministeri Franklin D. Rooseveltin kanssa. Leahy oli risteilijä USS St. Louisin kapteenina sen osallistuessa Jaltan evakuointiin Venäjän sisällissodan loppuvaiheessa marraskuussa 1920.Antony Beevor: Venäjän vallankumous ja sisällissota, s. 529 (suom. Markku Päkkilä). WSOY, Helsinki 2022. Alkuteos Russia – Revolution and Civil War 1917–1921.

Leahy toimi vuosina 1927–1931 laivaston varusteluosaston ja vuosina 1933–1935 navigointiosaston päällikkönä. Hän yleni kontra-amiraaliksi vuonna 1930, vara-amiraaliksi 1935 ja amiraaliksi 1936. Vuosina 1937–1939 hän oli laivasto-operaatioiden komentajana, mutta hän jäi tästä tehtävästä eläkkeelle juuri ennen toisen maailmansodan puhkeamista elokuussa 1939. Presidentti Roosevelt nimitti hänet pari kuukautta myöhemmin Puerto Ricon kuvernööriksi.

Roosevelt nimitti Leahyn joulukuussa 1940 Yhdysvaltain suurlähettilääksi Vichyn Ranskaan. Leahy kannusti ranskalaisia harjoittamaan itsenäistä politiikkaa suhteessa Saksaan ja pitämään Ranskan laivaston alukset poissa saksalaisten käsistä. Heinäkuussa 1942 Roosevelt kutsui Leahyn takaisin kotimaahan ja nimitti hänet ylipäällikön eli presidentin henkilökohtaiseksi esikuntapäälliköksi, missä ominaisuudessa hän sai toimia myös puolustushaarakomentajien neuvoston puheenjohtajana. Leahy oli sotavuosina tärkeä välittäjä presidentin ja armeijan välillä ja osallistui lähes kaikkien merkittävien sotilaallisten päätösten tekemiseen. Hänet ylennettiin joulukuussa 1944 laivastoamiraaliksi. Hän jatkoi presidentin esikuntapäällikkönä myös Harry Trumanin aikana aina vuoteen 1949, jolloin jäi eläkkeelle. Leahy suositteli Trumania olemaan käyttämättä atomipommia Japania vastaan.

Lähteet

Aiheesta muualla

Luokka:Yhdysvaltalaiset ensimmäisen maailmansodan sotilaat
Luokka:Yhdysvaltain laivaston toisen maailmansodan amiraalit
Luokka:Puerto Ricon kuvernöörit
Luokka:Vuonna 1875 syntyneet
Luokka:Vuonna 1959 kuolleet